《渔父曲》
宋代·李新

黄蓑老翁守钓车，卖鱼得钱还酒家。
醉中乘潮过别浦，睡起不知船在沙。
篱根半落春江水，稚子蓬头采洲芷。
莼丝芹甲满筠笼，日暮豀桥得红米。
秋山远，秋木黄，斜汀曲屿苕花香。
归云带暝卷寒色，晚吹吹回双雁行。
鲈肥酒熟莼丝美，独钓孤舟老烟水。
故人停浆问生涯，湘水光摇碧千里。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。